
TRAKŲ RAJONO SAVIVALDYBĖS ASMENS SU NEGALIA GEROVĖS TARYBOS
2025 METŲ VEIKLOS ATASKAITA

I SKYRIUS
ASMENS SU NEGALIA GEROVĖS TARYBOS NARIAI

Vadovaujantis Lietuvos Respublikos asmens su negalia teisių apsaugos pagrindų įstatymo 16 straipsnio 1 dalies 9 punktu, Trakų rajono savivaldybės tarybos 2024 m. vasario 14 d. sprendimu Nr. S1E-33 „Dėl Trakų rajono savivaldybės asmens su negalia gerovės tarybos nuostatų patvirtinimo“ sudaryta Trakų rajono savivaldybės asmens su negalia gerovės taryba (toliau – Gerovės taryba) ir patvirtinti Gerovės tarybos nuostatai (toliau – Gerovės tarybos nuostatai).
Vadovaujantis Gerovės tarybos nuostatų 6 punktu, Gerovės taryba yra steigiama Trakų rajono savivaldybės tarybos kadencijos laikotarpiui. Pasibaigus tarybos kadencijai, Gerovės tarybos narių dalyvavimas apsvarstomas Gerovės tarybos posėdyje ir, reikalui esant, į komisiją deleguojami nauji nariai. Gerovės tarybos narių kadencijų skaičius – neribojamas. Gerovės taryba sudaryta iš 9 narių:
Ugnė Banevičiūtė-Karpovičienė – Trakų rajono savivaldybės administracijos sveikatos reikalų koordinatorė;
Jelena Marcinkevičienė – Trakų rajono savivaldybės administracijos Socialinės paramos skyriaus vyriausioji specialistė, asmenų su negalia reikalų koordinatorė;
Antanas Česnulevičius – VšĮ Onuškio palaikomojo gydymo ir slaugos ligoninės direktorius;
Alina Daudienė – Lentvario Viešpaties Apreiškimo Švč. M. Marijai parapijos Vaikų dienos centro „Akimirka“ vadovė;
Rima Kaliukevičiūtė – Trakų rajono neįgaliųjų draugijos pirmininkė;
Ramunė Lebedytė Undzėnienė – Lietuvos sutrikusio intelekto žmonių globos bendrijos „Viltis“ vadovė;
Juozas Norinkevičius – VšĮ Trakų neįgaliųjų užimtumo centro direktorius;
Irena Stankevičė – Trakų rajono savivaldybės Socialinės paramos skyriaus vedėja. 
Inesa Židonytė – Trakų rajono savivaldybės tarybos Sveikatos ir socialinių reikalų komiteto pirmininkė.

II SKYRIUS
ASMENS SU NEGALIA GEROVĖS TARYBOS VEIKLA


 Pagrindinė Gerovės tarybos veiklos forma – posėdžiai. Posėdžių darbotvarkės ir protokolai viešinami Trakų rajono savivaldybės (toliau – Savivaldybė) interneto svetainėje, naujai sukurtoje Asmenų su negalia gerovės tarybos skiltyje. Gerovės Taryba 2025 metais suorganizavo 4 posėdžius ir turėjo 1 išvykstamąjį pasitarimą. Posėdžių metu svarstyti šie klausimai:
1. Dėl Trakų rajono savivaldybės asmens su negalia gerovės tarybos pirmininko paskyrimo;
2. Dėl Trakų rajono savivaldybės asmens su negalia gerovės tarybos pirmininko pavaduotojo paskyrimo;
3. Dėl informacijos pristatymo apie asmenis su negalia Trakų rajono savivaldybėje;
4. Dėl informacijos pristatymo apie būsto pritaikymą asmenims su negalia Trakų rajone;
5. Dėl informacijos pristatymo apie asmenų su negalia integraciją – sąsajas su užimtumo programa;
6. Dėl informacijos pristatymo apie DUOday įvykusį renginį Trakų rajone;
7. Dėl informacijos pristatymo apie Trakų rajono savivaldybėje vykusius Asmens su negalia teisių apsaugos agentūros mokymus skirtus viešojo sektoriaus darbuotojams apie informacijos teikimo asmenims su negalia jų pasirinktais prieinamais bendravimo būdais rekomendacijas, bei lengvai suprantamą kalbą;
8. Dėl informacijos pristatymo apie fizinį prieinamumą ir infrastruktūrą Trakų rajono švietimo įstaigose;
9. Dėl informacijos pristatymo apie užimtumo didinimo programą Trakų rajono savivaldybėje;
10. Dėl informacijos pristatymo apie informacinių technologijų įrankį – STASIS;
11. Dėl Trakų rajono savivaldybės asmens su negalia gerovės tarybos veiklos plano 2025–2026 metams patvirtinimo;
12. Dėl informacijos pristatymo apie asmenų su negalia padėtį Trakų rajone 2025 m.
Pirmo posėdžio data – 2025 m. balandžio 4 d. Vadovaujantis Gerovės tarybos nuostatų 18 punktu, posėdžio metu Gerovės tarybos nariai išrinko Gerovės tarybos pirmininkę – Trakų rajono savivaldybės tarybos narę Inesą Židonytę, Gerovės tarybos pavaduotoja išrinkta Lietuvos sutrikusio intelekto žmonių globos bendrijos „Viltis“ vadovė Ramunė Lebedytė Undzėnienė. Gerovės tarybos sekretorė – Galina Bartkevičienė. Taip pat posėdžio metu buvo pristatyta situacijos apie negalią ir pagalbos planų analizė. Pažymėta, kad analizuojamu laikotarpiu 2022−2024 m. stebimas asmenų su negalia skaičiaus didėjimas, ypač didėjo pensinio amžiaus asmenų turinčiu negalią skaičius. Pensinio amžiaus grupėje stebimas taip pat didžiausias slaugos ir priežiūros poreikis. Gerovės tarybos nariai diskutavo, kaip užtikrinti paslaugų prieinamumą asmenims turintiems negalią. Posėdžio metu buvo aptarta situacija dėl Savivaldybės pavaldžių įstaigų interneto svetainių pritaikymo asmenims su negalia, siekiant, kad svarbiausia informacija būtų pateikta lietuvių gestų[footnoteRef:1] ir lengvai suprantama kalbomis[footnoteRef:2]. Gerovės tarybos nariai nutarė informuoti Savivaldybės pavaldžias įstaigas dėl interneto svetainių pritaikymo asmenims su negalia.  [1:  Lietuvos kurčiųjų bendruomenės kalba, kurią vartoja daugiau nei 6000 klausos sutrikimą turinčių ir girdinčiųjų asmenų visoje Lietuvoje.]  [2:  Skirta asmenims su intelekto ir (ar) psichosocialine negalia, senyvo amžiaus asmenims ir kitiems, kurie gali turėti sunkumų suvokiant informaciją.] 

Antro posėdžio data – 2025 m. birželio 10 d. Siekiant žinoti asmenų su negalia poreikius ir stiprinti bendradarbiavimą su negalią turinčiais gyventojais, jų artimaisiais bei juos vienijančiomis organizacijomis, Gerovės tarybos iniciatyva buvo sukurtas bendras Gerovės tarybos el. pašto adresas – geroves@trakai.lt. Posėdžio metu Gerovės tarybos pirmininkė pristatė šį el. pašto adresą, informuodama, kad juo gyventojai gali teikti pasiūlymus, užduoti klausimus dėl paslaugų prieinamumo ir pagalbos gavimo.
Posėdžio metu buvo pristatyta informacija kaip Trakų rajone keitėsi pritaikytų būstų skaičius ir kiek lėšų buvo skirta jų pritaikymui nuo 2014 m. iki 2025 m. Pažymima, kad visos skiriamos lėšos visuomet panaudojamos būstų pritaikymui. Papildomo finansavimo iš valstybės biudžeto prašoma kelis kartus per metus, o kitų savivaldybių nepanaudotos joms skirtos lėšos, perskirstomos kitoms savivaldybėms, tame tarpe ir Trakų rajono savivaldybei, kuri taip pat reikšmingai prisideda savo lėšomis ir siekia pritaikyti kuo daugiau būstų. 2024 m. Savivaldybėje buvo pritaikyti 9 būstai, 2025 m. yra pritaikomi 4 būstai valstybės ir savivaldybės biudžeto lėšomis, dar tiek pat būstų, asmenys pritaiko savarankiškai ir laukia kompensacijos gavimo.
Posėdžio metu buvo pristatyta statistika apie tai koks skaičius darbingo amžiaus asmenų su negalia dirbo Trakų rajone – 2024 m. pabaigoje darbingo amžiaus asmenų su negalia buvo 1508, iš kurių 493 dirbo. Pagrindinės kliūtys asmenims su negalia įsidarbinti visoje Lietuvoje, vis dar išlieka diskriminacija ir stigmatizacija, nepakankamai pritaikyta darbo aplinka ir infrastruktūra. Buvo pasiūlyta įsivertinti ar yra pasiekiama 5 proc. darbuotojų, turinčių negalią, kvota tose Savivaldybės įstaigose, kuriose yra 25 ar daugiau darbuotojų[footnoteRef:3]. Nors Valstybinio socialinio draudimo fondo valdyba prie Socialinės apsaugos ir darbo ministerijos (toliau – SODRA) tikrina, ar viešojo sektoriaus įstaigos pasiekia 5 proc. darbuotojų su negalia kvotą, Gerovės taryba neturi teisinio pagrindo gauti šių duomenų iš SODROS, todėl dėl informacijos bus kreipiamasi tiesiogiai į Savivaldybės pavaldžias įstaigas. [3:  Lietuvos Respublikos asmens su negalia teisių apsaugos pagrindų įstatymo 10 straipsnio 2 dalies 4 punktas: „Valstybės ir savivaldybės įstaigose, įmonėse, akcinėse bendrovėse, kurių akcininkė yra valstybė ar savivaldybė, viešosiose įstaigose, kurių steigėja ar dalininkė yra valstybė ar savivaldybė, kuriose valstybei ar savivaldybei nuosavybės teise priklausanti kapitalo dalis suteikia 1/2 ar daugiau balsų, darbuotojų su negalia skaičius nuo 2024 m. sausio 1 d. turi sudaryti ne mažiau kaip 5 procentus bendro darbuotojų skaičiaus, jeigu šiose organizacijose yra 25 ir daugiau darbuotojų. Šios nuostatos laikymosi kontrolę atlieka Valstybinio socialinio draudimo fondo valdyba prie Lietuvos Respublikos socialinės apsaugos ir darbo ministerijos socialinės apsaugos ir darbo ministro nustatyta tvarka. Nesant tinkamos kvalifikacijos darbuotojo, organizacija kartu su Užimtumo tarnyba prie Lietuvos Respublikos socialinės apsaugos ir darbo ministerijos organizuoja darbuotojo perkvalifikavimą ar parengimą, remdamosi Užimtumo įstatymu.“] 

Tai pat posėdžio metu buvo apžvelgta „DUOday“ įvykusi iniciatyva, prie kurios 2025 m. prisijungė Savivaldybės meras Andrius Šatevičius, Lentvario seniūnijos, Socialinės paramos skyriaus bei UAB „Trakų paslaugos“ darbuotojai. Iniciatyvos metu asmenys su negalia buvo atvykę vienai darbo dienai į įstaigas ir leido ją kartu su įstaigų darbuotojais, bei išbandė save įvairiose darbo rolėse.
Posėdžio metu buvo aptarti įvykę Asmens su negalia teisių apsaugos agentūros mokymai Savivaldybės pavaldžių įstaigų atstovams, kurių tema – interneto svetainių pritaikymas asmenims su negalia.
Trečio posėdžio data – 2025 m. rugsėjo 23 d. Posėdžio metu buvo pristatyti Trakų rajono švietimo įstaigų fizinio prieinamumo apklausos rezultatai, gauti atlikus anoniminę apklausą, kurios metu švietimo įstaigos teikė informaciją apie fizinį prieinamumą asmenims su negalia. Iš 26 švietimo įstaigų, apklausoje dalyvavo 22 įstaigos, o tai sudaro 85 % visų Trakų rajono švietimo įstaigų. 15-oje (68,2 %) švietimo įstaigų yra mokinių/vaikų, turinčių negalią arba specialiuosius ugdymosi poreikius (SUP). 12 įstaigų nurodė, kad asmuo su judėjimo negalia gali patekti tik į pirmą aukštą, 5 įstaigos nurodė, kad yra nepritaikytos ir asmuo su judėjimo negalia patekti į įstaigą negali. Dažniausiai minimi pritaikymo elementai, kuriuos įstaigos nurodė turinčios: pandusas ir pakankamai plačios durys, kad pro jas galėtų pravažiuoti asmuo su vežimėliu. Pažymėta, kad dalis problemų, susijusių su fizinės aplinkos ir infrastruktūros prieinamumu asmenims su negalia, gali būti išspręsta pačių švietimo įstaigų iniciatyva, tačiau kita dalį turi spręsti steigėjas. Rimtesni švietimo įstaigų patalpų pritaikymai, kurie reikalauja nemažai investicijų, įgyvendinami per projektus, kurie atitinka universalaus dizaino principus. Tuo tarpu priemonės, kurios priklauso nuo pačių švietimo įstaigų, pavyzdžiui, žymėjimai, lipdukų suklijavimas yra lengviau įgyvendinamos, todėl švietimo įstaigos bus skatinamos įgyvendinti šiuos pokyčius. Taip pat švietimo įstaigos bus kviečiamos pateikti duomenis apie savo pastatų fizinės aplinkos prieinamumą asmenims su negalia STASIS[footnoteRef:4] sistemoje. [4:  Asmens su negalia teisių apsaugos agentūros iniciatyva 2023 m. pradžioje sukurtas informacinių technologijų įrankis, skirtas statinių prieinamumui asmenims su negalia stebėti.] 

Taip pat posėdžio metu buvo pristatytos priežastys, dėl kurių Užimtumo tarnybos klientai įtraukiami į užimtumo didinimo programą, ir paaiškinta, kaip asmenims, registruotiems Užimtumo tarnyboje, suteikiamas darbo rinkai besirengiančio asmens statusas. Pažymėta, kad viso programoje dalyvauja 86 asmenys, 37 iš jų turi sveikatos problemų, teikiant asmenims pagalbą ir juos palydint, 8 asmenims 2025 m. nustatytas dalyvumas.
Gerovės tarybos nariai susipažino su naujausia informacija apie tai, kiek Savivaldybės įstaigų yra suvedusios duomenis apie savo nuosavybės ar panaudos teise valdomų pastatų prieinamumą informacinėje sistemoje STASIS. 2025 m. rugpjūčio 25 d. duomenimis, duomenis STASIS jau buvo suvedusios 39 įstaigos, o tai sudaro 48 proc. visų Savivaldybės pavaldžių įstaigų skaičiaus. Didžioji dalis įstaigų yra pateikusios duomenis, kad pastatai neatitinka bazinių prieinamumo reikalavimų. Remiantis STASIS duomenimis tokia situacija yra ne tik Trakų rajone, bet ir visoje Lietuvoje. Buvo nuspręsta 2026 m. I ketvirtį atlikti Savivaldybės pavaldžių įstaigų stebėseną dėl registracijos STASIS sistemoje.
Gerovės tarybos nariai, be atskiro narių balsavimo, bendru pritarimu patvirtino veiklos planą 2025-2026 metams.
Posėdžio metu buvo nutarta organizuoti mokymus skirtus asmenims su negalia, kaip elgtis ekstremalių situacijų metu. 
Išvykstamasis pasitarimas – 2025 m. lapkričio 6 d. Gerovės tarybos nariai buvo supažindinti su Čižiūnų socialinių paslaugų centro klientų gyvenamąja aplinka, teikiamomis paslaugomis bei gyventojų kasdienybe. Pasitarimo tikslas – stiprinti tarpinstitucinį bendradarbiavimą ir socialinių paslaugų žmonėms su negalia teikimo gerųjų patirčių sklaidą.
Ketvirto posėdžio data – 2025 m. gruodžio 3 d. Posėdžio metu buvo pristatyta apžvalga apie asmenų su negalia padėtį Trakų rajone 2025 m. Apžvalga apėmė statistinę situacijos duomenų analizę, Savivaldybėje teikiamas socialines paslaugas, kitą pagalbą žmonėms su negalia, jų dalyvavimą darbo rinkoje, fizinį ir informacinį aplinkos prieinamumą bei siūlymus, kaip labiau užtikrinti asmenų su negalia teises ir gerinti jų kasdienybę. Su apžvalga galima susipažinti paspaudus šią nuorodą: asmenu-su-negalia-padetis-traku-rajone-2025-m.pdf.
Informacija apie Gerovės tarybos veiklą skelbiama Trakų rajono savivaldybės internetiniame tinklalapyje www.trakai.lt.

III SKYRIUS
ASMENS SU NEGALIA GEROVĖS TARYBOS REZULTATAI

Įgyvendinant Gerovės tarybos sprendimą informuoti Savivaldybės pavaldžias įstaigas dėl interneto svetainių pritaikymo asmenims su negalia, Savivaldybės pavaldžioms įstaigoms buvo išsiųstas raštas dėl informacijos prieinamumo užtikrinimo. Viso Savivaldybės pavaldžių įstaigų, turinčių interneto svetaines – 54. 2025 m. I ketvirtyje 25 įstaigų interneto svetainės buvo pritaikytos asmenims su regos negalia, o IV ketvirtyje šis skaičius padidėjo iki 33. I ketvirtyje informacija lengvai suprantama kalba pateikta 3 įstaigose, o IV ketvirtyje – 11. I ketvirtyje nė viena įstaiga neteikė informacijos lietuvių gestų kalba, o IV ketvirtyje ši informacija jau buvo prieinama 2 įstaigose. Savivaldybės interneto svetainė buvo pirmoji, pritaikyta visoms negalios rūšims, užtikrinant visapusišką informacijos prieinamumą. 2026 m. I ketvirtį asmenų su negalia reikalų koordinatorė atliks Savivaldybės pavaldžių įstaigų interneto svetainių stebėseną dėl informacijos pritaikymo asmenims su negalia, įvertins esamą padėtį, o esant poreikiui – įstaigos pakartotinai bus raginamos, joms bus teikiamos konsultacijos. 
Gerovės tarybos iniciatyva įgyvendintas sprendimas – sukurtas ir pradėtas naudoti bendras Gerovės tarybos el. pašto adresas geroves@trakai.lt, sudarant galimybę gyventojams tiesiogiai teikti pasiūlymus ir kreiptis dėl paslaugų prieinamumo bei pagalbos gavimo klausimų. Šiuo sprendimu sudarytos sąlygos tiesioginiam asmenų su negalia, jų artimųjų ir juos vienijančių organizacijų bei Gerovės tarybos narių bendravimui.
Įgyvendinant pasiūlymą Savivaldybės įstaigoms įsivertinti, ar pasiektas 5 proc. darbuotojų, turinčių negalią, rodiklis įstaigose, kuriose dirba 25 ar daugiau darbuotojų, daliai įstaigų jau buvo pateiktos užklausos, 2026 m. II ketvirtį planuojama kreiptis į likusias įstaigas. Reikia pažymėti, kad tiksliai įvertinti šį rodiklį gali būti sudėtinga, nes ne visi darbuotojai dėl asmeninių priežasčių nurodo, kad turi negalią. 
Siekiant, kad Savivaldybės pavaldžios įstaigos geriau suprastų, kaip pritaikyti savo interneto svetaines asmenims su negalia, buvo organizuoti Asmens su negalia teisių apsaugos agentūros mokymai Savivaldybės pavaldžių įstaigų atstovams. Mokymų metu pristatytos rekomendacijos dėl informacijos teikimo asmenims su negalia jų pasirinktais prieinamais bendravimo būdais ir supažindinta su lengvai suprantamos kalbos metodu. Mokymuose dalyvavo 18 dalyvių iš įvairių Trakų rajono įstaigų, institucijų ir įmonių.
Visoms Savivaldybės pavaldžioms įstaigoms išsiųstas raštas dėl laiptų ir įėjimo stiklinių durų ženklinimo kontrastiniais ženklais, užtikrinant prieinamumą asmenims su regos negalia, taip siekiama paskatinti įstaigas įgyvendinti lengvai vykdomas priemones, priklausančias jų kompetencijai. 2026 m. II ketvirtį asmenų su negalia reikalų koordinatorė atliks Savivaldybės pavaldžių įstaigų stebėseną dėl laiptų ir įėjimo stiklinių durų ženklinimo kontrastiniais ženklais, įvertins esamą padėtį, o esant poreikiui – įstaigos pakartotinai bus raginamos.
2025 m. laikotarpiu visoms Savivaldybės pavaldžioms įstaigoms buvo išsiųsti du raštai su rekomendacijomis susivertinti pastatų prieinamumą STASIS sistemoje. 2025 m. rugpjūčio 25 d. duomenimis, duomenis STASIS jau buvo suvedusios 39 įstaigos, sudarančios 48 proc. visų Savivaldybės pavaldžių įstaigų. 2026 m. I ketvirtį asmenų su negalia reikalų koordinatorė atliks Savivaldybės pavaldžių įstaigų stebėseną dėl registracijos STASIS sistemoje, įvertins esamą padėtį, o esant poreikiui – įstaigos pakartotinai bus raginamos, joms bus teikiamos konsultacijos.
Bendradarbiaujant su Lietuvos raudonuoju kryžiumi 2025 m. spalio 14 d. buvo surengti mokymai, kurių metu asmenys su negalia buvo supažindinti su galimais pavojų tipais ir kaip į juos reaguoti, kuo skiriasi kolektyvinės apsaugos statiniai, priedangos ir evakavimo punktai, kaip reaguoti išgirdus sirenas, buvo aptarta Penkių žingsnių programa, Šeimos planas, taip pat buvo susipažinta su išvykimo krepšio turiniu. Atsižvelgus į individualius asmenų su negalia poreikius, informacija taip pat buvo teikiama ir lengvai suprantama kalba. Mokymuose dalyvavo 35 asmenys su negalia.
2025 m. Gerovės taryba didžiausią dėmesį skyrė statistinei situacijos analizei, todėl parengtoje apžvalgoje apimamos skirtingos sritys, kuriose dalyvauja asmenys su negalia, tai leidžia įvertinti ne tik esamą padėtį, bet ir numatyti tolesnes veiklos kryptis.

